
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 27.06.2006

Nr. P.l.x - 444


RAPORT 

asupra propunerii legislative privind modificarea şi completarea Legii nr. 75/1994 privind arborarea drapelului României, intonarea imnului naţional şi folosirea sigiliilor cu stema României de către autorităţile şi instituţiile publice 

             În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere, în fond, cu propunerea legislativă privind modificarea şi completarea Legii nr. 75/1994 privind arborarea drapelului României, intonarea imnului naţional şi folosirea sigiliilor cu stema României de către autorităţile şi instituţiile publice, trimisă cu adresa nr. P.l.x. 444 din 8 mai 2006, înregistrată sub nr. 31/664 din 8 mai 2006. 



Potrivit prevederilor art. 75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, în cazul acestei propuneri legislative, Camera Deputaţilor este  Cameră decizională.



Senatul, în calitate de primă Cameră sesizată, a respins propunerea legislativă în şedinţa din 27 aprilie 2006.

Consiliul Legislativ a avizat favorabil propunerea legislativă, conform avizului nr. 1/03.01.2006.

Comisia pentru administraţie publică, amenajarea teritoriului  şi echilibru ecologic a avizat negativ propunerea legislativă, conform avizului nr. 26/962 din 16 mai 2006.

Guvernul, prin punctul său de vedere transmis sub adresa nr. 641 din 21.02.2006, nu susţine adoptarea acestei iniţiative legislative.

1. Propunerea legislativă supusă dezbaterii are ca obiect de reglementare completarea Legii nr. 75/1994 privind arborarea drapelului României, intonarea imnului naţional şi folosirea sigiliilor cu stema României de către autorităţile şi instituţiile publice, în sensul inserării în art. 3 lit. a) a unor prevederi referitoare la numărul drapelelor care se arborează în unităţile administrativ-teritoriale în ziua de 1 Decembrie, precum şi a unui nou articol, art. 8 1 , care prevede sancţionarea cu amenda contravenţională nerespectarea prevederilor de la art. 3 lit. a). 

                 
În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat propunerea legislativă mai sus menţionată în şedinţa din 27 iunie 2006.


La lucrările comisiei a participat, în calitate de invitat, din partea Ministerului Justiţiei, doamna Katalin Barbara Kibedi – secretar de stat.

Cu acest prilej s-a constatat că propunerea legislativă implică efectuarea unor cheltuieli de către autorităţile locale, neindicându-se sursa de finanţare şi încălcând astfel dispoziţiile art. 15 din Legea nr. 500/2002 privind finanţele publice locale, cu modificările ulterioare. De asemenea, s-a constat că, art. 81 a fost redactat fără luarea în considerare a dispoziţiilor Ordonanţei Guvernului nr. 2/2001 privind regimul juridic al contravenţiilor, cu modificările şi completările ulterioare, în sensul că nu este avut în vedere termenul de intrare în vigoare a dispoziţiilor din actele normative prin care se stabilesc şi se sancţionează contravenţii şi nici celelalte dispoziţii privind procedura de stabilire, constatare şi contestare a contravenţiilor.

La dezbaterea acestei iniţiative legislative din totalul de 26 de membri ai Comisiei juridice au fost prezenţi 15 deputaţi.

                   
În urma dezbaterilor şi a punctelor de vedere exprimate, Comisia a hotărât, cu unanimitate de voturi, să propună plenului respingerea iniţiativei legislative privind modificarea şi completarea Legii nr. 75/1994 privind arborarea drapelului României, intonarea imnului naţional şi folosirea sigiliilor cu stema României de către autorităţile şi instituţiile publice.
În raport cu obiectul şi conţinutul său, propunerea legislativă face parte din categoria legilor ordinare.

           PRESEDINTE,                                                               SECRETAR,   

           Sergiu ANDON                                                             George BĂEŞU                                                                                                                       

         Consilier,                                                                                                 

                Nicoleta Segărceanu                                                                                  

